SOCI / FEDERACIÓ\n18/12/2015 - FEDERATIVES 2016\nJa tenim els preus de les llicencies d'enguany, la quota de socis que seguirà sent 12€ com cada any. Com l'any passat les llicencies es tramitaran directament per internet.\n22/12/2015 - INFORMACIÓ SOCIS\nA partir de l'1 de febrer del 2016, tots els socis del CAG, podreu gaudir d'un descompte del 12% amb les sessions de FISIOTERÀPIA a Berga Salut (telf 93 822 0365 - fisioterapeuta Anna Cardona Elias). Tractaments de lesions esportives, descàrregues musculars, pautes de rehabilitació, taping, etc...\nBon any! Salut i esport!\n1/03/2015 - Agenda\nCom cada any, el pròxim diumenge 8 de març, amb els amics de Pep ribera i club ciclista Gironella organitzem la pedalada popular una pedalada que fara gaudir!!! Aquest any amb la novetat de una pedalada familiar apte per a tots els públics !! properament anirem penjant mes informació.\n22/12/2014 - Federativa - se i socis\n05/11/2014 - Gironella-Salgaguda Trailwalk 2014\nEL dissabte 22 de novembre del 2014 es celebrarà la primera caminada de resitència de gironella. La Gironella Trailwalk és una marxa resistència no competitiva, en la qual s’ha de fer un recorregut aproximat de 60 quilòmetres en un temps màxim de 16 hores.\n03/03/2014 - BTT\nUs deixem el mapa del recorregut llarg de la pedalada d'aquest d'engany:\nCircuït sense pujades llargues però trencacames, combinant corriols i pistes amb alguna trialera de dificultat mitjana.\nMés informació sobre la ruta\n17/02/2014 - Agenda\nEl proper 9 de març hi haura la Pedalada popular de gironella.\n01/02/2014 - NEU\nEl passat dissabte dia 1 de febrer vam fer la primera sortida raquetes de neu i esquí de muntanya de la temporada, el lloc va ser als nostres estimats Rassos de Paguera!! A continuació algunes imatges\n27/01/2014 - Agenda\nEl proper dissabte dia 1 de febrer farem una sortida de raquetes de neu!!\nLa sortida no tindrà massa dificultat així que tots/es els/les socis/es que ho vulguin poden venir a provar-ho! El lloc de la sortida es concretarà el mateix dissabte.\n28/12/2013 - Senderisme\nEl passat dissabte 28 de desembre el Centre Alpí de Gironella va organitza una caminada/xocolatada de germanor al Serrat dels Tres hereus.\n14/12/2013 - Federativa - se\nJa tenim els preus de les llicencies d'enguany i la quota de socis que seguirà sent 12€ com cada any. La novetat d'aquest any es que les llicencies es tramitaran directament per internet.\n23/11/2013 - Ferrada\nEl passat dissabte 23 de novembre el Centre Alpí de Gironella va organitza una sortida de via ferrata a Vallcebre.\n11/11/2013 - Agenda\nEl dissabte 23 de novembre farem una sortida a Andorra a fer una via ferrada. Marxarem dissabte a les 7 del matí de la plaça de l'estació de Gironella.\n28/10/2013 - Escalada\nEl passat cap de setmana del 26 i 27 d’octubre el Centre Alpí de Gironella va organitzem una sortida d’escaladors i escaladores a Vilanova de Meià.\n14/10/2013 - Agenda\nEl cap de setmana del 26 i 27 d’octubre el Centre Alpí de Gironella organitzem una sortida d’escaladors i escaladores a Vilanova de Meià.\n08/10/2013 - Agenda\nCurs d'escalada nivell 1 que es realitzarà el 12, 23, 26 i 27 d'octubre des del CquiE. Es un curs subvencionat per la Feec, i que pretén donar autonomia als que es volen iniciar en el mon de l'Escalada.\n07/10/2013 - Escalada\nEl passat cap de setmana hi va haver l'Enfilada Berguedana al Pedraforca. Un numero força elevat d'escaldors Berguedans juntament amb bon rotllo que hi va haver, van fer d'ella un cita repetible de cara l'any que ve!\n04/10/2013 - Ressenyes\nVia oberta pels germans Castellà i l'Arnau a la serra de Busa. El Jordi i el Dani Castellà la van comançar al 2009, van obrir el primer llarg i part del segon, però la cosa es va posar tiesa i la fisura que havien intuit era cega. van pasa un parell d'anys i hi van van tornar amb el mestre Arnau i un taladre, i passats uns dies per fi la van acabar!!\n27/09/2013 - Correr\nEl passat cap de setmana 21 i 22 de setembre es va dur a terme la V edició de la Ultra Cavalls del Vent, un any més es va tornar a reunir l’elit mundial de la ultra distància i centenars d’atletes de diferents edats i procedències. Enguany es va modificar el recorregut arribant als 100 kilòmetres i augmentant a un màxim de 28hores el temps total per a finalitzar el repte. Des del Centre Alpí de Gironella volem felicitar a totes aquelles persones que van participar a l’esdeveniment i molt especialment els corredors de l’Entitat.\n16/09/2013 - Agenda\nEl dissabte 5 d'octubre tindrà lloc la primera trobada d'escaladors berguedans. Com no pot ser d'altre manera, la nostra estimada muntanya Pedra serà el lloc de trobada. El programa es trobar-nos el dia 5 d'octubre al refugi Lluís Estasen i passar un cap de setmana escalant i coneixennos tots.\n10/09/2013 - Senderisme\nEl passat 8 de septembre vam pujar el Penyes Altes del Moixeró en substitució de la sortida a la pica, la qual es va veure anulada per culpa del mal temps.\n06/09/2013 - Agenda\nDegut al mal temps, la sortida que teniem programada per aquet cap de setmana a la Pica d'Estats, s'ha sospès. Demà diumenge el temps sembla que s'aguantarà una mica, i ho aprofitarem per pujar el Penyes Altes del Moixeró i treure'ns "el mono" de muntanya!!!\nHem quedat a les 7 del matí a la parada dels taxis de Gironella, ens combinarem els cotxes i sortirem cap a Bagà. Cal portar l'equipament bàsic per la muntanya: calçat adient (recomenant botes), aigua, pals, l'esmorzar... Després tenim pensat parar-nos a dinar a alguna àrea de picnic on podrem fer foc per coure carn i seure bé.\nCaldria comfirmació per saber quans serem per dinar.\n27/08/2013 - Agenda\nEl proper cap de setmana 7 i 8 de setembre marxarem a la Pica d’Estats. La sortida serà de dos dies, el primer pujarem fins els segons llacs, on hi acamparem. El segon dia farem cim i tornarem cap a casa.\nData: Dissabte dia 7 i diumenge dia 8\nHora i lloc: a les 7h a la plaça de l’estació de Gironella.\n1r dia: Gironella- 2n llac de la Pica.\n2n dia: ascensió a la Pica- Gironella.\nMaterial necessari: piolets, grampons i tenda per a dos persones.\nSi algu no te material que ho digui amb el mail de confirmacio i en buscariem, tambe craiem que per sopar podriem pujar carn i fer-la alla dalt. S’hauria de confirmar assistència abans del dijous dia 5 de setembre,via avar.pdf per tal d’aconseguir el material necessari i el sopar del primer dia. Salut i muntanya!\n13/08/2013 - Avantatges pels socis\nDescompte per tots els soci al Fisiocenter de Berga del 12%\n8/08/2013 - Agenda\nPer el mes de setembre d'aquest any, és faran dues sortides obertes als amics i socis del centre:\nLa primer cap de setmana es pujarà la Pica d'Estats, la muntanya mes alta de Catalunya. Serà una sortida de dos dies en la que el primer dia es farà el viatge cap al refugi de Vallferrera i es pujarà fins els llacs per acampar. El dia següent es farà l'ascenció a la Pica, descens cap al refugi i tornada cap a casa.\nLa sortida és oberta a tothom sense cap cost. Depenen la quantitat de gent que serem, es mirarà de combinar el material que ens faci falta per acampar i el menjar. L'equipament necessari per fer la Pica, cadascu s'ha de portar el seu.\nEn pròxims dies concretarem horaris, material a portar, etc.\nLa segona sortida serà amb bicicleta de muntanya a finals de setmebre. Ja anirem comentant dates!\n22/07/2013 - Ressenyes\nSector equipat per els nostres companys Ton FontdeVila i el Marc Bertranque. El sector cau just sobre el poligon de Berga, en la ressenya hi ha un petit plànol d'accés i està explicat com arriba-hi.\n20/07/2013 - Escalada\nEl passat diumenge dia 21 de juliol es va celebrar la 2ª trobada de psicobloc, organitzat pel Centre Alpí de Gironella, a les piscines municipals de la vila. Enguany es repetia el mateix format que l’any anterior, amb algunes novetats. Tot i això la jornada va estar marcada pel poc fluix d’assistència, malgrat aquet fet estem contents de com es va desenvolupar el dia i esperem que l’any vinent, entre tots poguem celebrar la 3a edició del psicobloc. Com a últim des de l’entitat volem agrair als participants i la col·laboració de la Factoria dels Bous de Berga, Gargola i Rando.\n22/06/2013 - FEEC\nAvui, dissabte 22 de juny, s’ha celebrat a Barcelona, al centre cívic de la Barceloneta les eleccions a la junta directiva de la FEEC. Un total de 82 entitats han assistit a l’assemblea extraordinària. Hi ha hagut el resultat de 48 vots per la candidatura del Jordi Merino i 33 vots per en Joan Quer Felicitats al guanyador i esprem que feu de la FEEC una federació de primer nivell.\n16/06/2013 - Runners\nAquest cap de setmana els amics dels mountain runners del Berguedà han organitzat la marató i la cursa de muntanya de Berga. Des del centre volem felicitar a tots els participants i molt especialment els corredors de l'entitat:\nJosep Rovira, 1r classificat de la cursa de muntanya amb un temps de 1h52:26\nChistian Garcia, 30è classificat a la marató amb un temps de 5h41:01\nMarc Giné, 142è classificat a la marató amb un temps de 7h27:33


La Lliga de la infàmia (Ernest Folch)\nERNEST FOLCH 27/02/2012 00:00\n260x366 Els jugadors de l'Atlètic de Madrid protesten una decisió de Miguel Ángel Pérez Lasa durant el partit contra el Barça. / JUAN CARLOS HIDALGO / EFE Els jugadors de l'Atlètic de Madrid protesten una decisió de Miguel Ángel Pérez Lasa durant el partit contra el Barça. / JUAN CARLOS HIDALGO / EFE\nEl Barça va penjar d'un fil, però un cop de geni de Messi i les mans providencials de Valdés li van permetre sortir viu del Calderón. Aquesta vegada va tenir tota la sort que li havia faltat en altres ocasions i el millor que es pot dir és que no va perdre els nervis i va sobreviure gràcies a un exercici de paciència més que meritori. Aquesta vegada va saber sobreposar-se a una altra segona part dolenta, en què havia llençat per la borda el que havia construït a la primera. El Barça va millorar la cara i va saber sofrir, si bé és cert que es va salvar pel pèls quan ja havia tornat a perdre la concentració.\nLa victòria soferta de l'equip de Guardiola corre el risc de deixar en un segon pla la gran duresa amb què va jugar l'Atlètic de Madrid a la primera part. Si l'equip matalasser va arribar viu al descans va ser en part perquè es va aferrar a un joc que no cap al reglament. Cesc, Busquets i Messi eren caçats sistemàticament amb entrades esbojarrades, molt més enllà del que és permissible.\nEl gran problema és que el que va succeir al Calderón va ser tan sols la prolongació del que havia passat unes hores abans a l'estadi de Vallecas, on el Madrid va tornar a quedar impune després d'una nova exhibició de violència del tàndem Ramos-Pepe. La jornada d'ahir sintentitza quin ha estat un dels grans drames d'aquesta temporada: l'entrenador que va posar el dit a l'ull a Tito Vilanova i el jugador que va trepitjar Messi es passegen pels camps de la Lliga espanyola com si res no hagués passat. La violència ha quedat habilitada i forma part del paisatge. Aquest no ha estat l'únic factor per explicar les relliscades de l'equip de Guardiola, però ha estat la música de fons, la partitura corrupta sobre la qual s'ha compost aquesta Lliga. El Barça ja va decidir fa molt de temps que, passés el que passés, el club callaria i no denunciaria absolutament res. El resultat és que el Madrid transita tranquil·lament cap al títol, protegit pels seus mitjans i emparat pels àrbitres sense una oposició pública que el pressioni. El joc del Madrid és mediocre, com es va veure ahir, però tira els partits endavant convençut de la seva impunitat. És la Lliga de la infàmia.


El futbol, explicat a la ràdio per un nen cec d’onze anys (Martí Molina)\nPere Ribes, tot i ser invident de naixement, analitza els partits a Ràdio Olot\n4 min. Olot 27/05/2017 20:02\n651x366 Amb onze anys, Pere Ribes participa com a analista en les transmissions de futbol de Ràdio Olot. / ISAAC PLANELLA / UE OLOT Amb onze anys, Pere Ribes participa com a analista en les transmissions de futbol de Ràdio Olot. / ISAAC PLANELLA / UE OLOT\nLa història va començar fa tres anys. Aleshores el Pere en tenia només vuit, però ja li agradava el futbol i tenia passió per la ràdio. Acostumava a escoltar els partits des de casa, sobretot els de l’Olot, l’equip de la seva ciutat, que aleshores jugava a Segona B. Un dia va anar al camp per viure’l en directe. Per a ell era una experiència totalment nova. Al camp no s’hi va endur la ràdio i seguia aquell partit basant-se únicament en els crits dels aficionats o en algun comentari que li feien els seus acompanyants: la seva mare i un amic seu. I prou. El Pere és cec de naixement.\nJa feia temps que el Pere jugava a imitar el David Planella, el locutor de futbol de Ràdio Olot. Aquell dia, però, l’arribaria a conèixer en persona. A la mitja part Planella li va fer una petita entrevista preguntant-li pel partit i, al final dels 90 minuts, li va fer “la pregunta del milió”. Si no hi veia, com s’ho feia per seguir els partits des del camp? “Li vaig dir que al camp hi anava sense ràdio. I llavors em va contestar que, en el pròxim partit, podia asseure’m al seu costat i escoltar bé què deia”. Emocionat per la proposta, li va faltar temps per dir el sí.\nLes normes eren clares. “Em va dir que tenia prohibit parlar pel micròfon. Només podia escoltar”. Però un dia, en un partit entre l’Olot i el València Mestalla… “Em va dir: «Va, tindràs l’oportunitat». I al final em va felicitar, em va dir que ho havia fet molt bé i que tornés quan volgués”, explica. Mentrestant la seva mare, l’Antònia, que l’escolta amb atenció, dibuixa un somriure. Ara gairebé a cada partit a casa és fidel a la cita amb Ràdio Olot, una transmissió que aquest 2017 ha merescut el reconeixement a la integració en els Premis de Ràdio Associació.\nEl Pere explica la història, precisament, al bar de l’estadi municipal d’Olot. La seva mare posa una funda d’ulleres blanca sobre la taula negra. I el Pere, arronsant el front i concentrant-se, la distingeix i l’agafa. I la seva mare torna a somriure. Fosc o clar. És tot el que pot arribar a veure, i amb esforç. Així, als vespres, quan se’n va el sol, aprofita el contrast de la llum per distreure’s amb una pilota blanca. Encara que en un d’aquests xuts va confondre la paret amb la pilota. El resultat, el peu enguixat. “L’hi tinc fins a l’1 de juny!”, diu. Aquell dia podrà tornar a la piscina, a fer natació, i també a participar en proves d’atletisme organitzades per l’ONCE.\nDibuixar el món amb la paraula\nSentint-lo parlar no sembla que tingui 11 anys. S’expressa amb pulcritud, amb un llenguatge clar i precís. Organitza bé el discurs, sense entrebancar-se. Segurament és com a conseqüència de la ceguesa que té de naixement, que l’ha obligat a desenvolupar altres aptituds. Una d’aquestes, la memòria.\nÉs així com ha après a analitzar els partits. Ha memoritzat les habilitats dels futbolistes. Sap on juga cadascú i detecta, a partir dels comentaris i l’ambient, si l’equip necessita fer un pas endavant o enrere. Quan hi ha un canvi, imagina com condicionarà el partit. Durant la transmissió dibuixa mentalment un terreny de joc i mou els jugadors com si fossin peces d’escacs.\nDiu que abans havia sigut del Barça. Després del Madrid. Però que ara, a banda de l’Olot, simpatitza amb el Betis, un club del qual es va enamorar “per l’himne”. Divertit i sincer, el Pere es fa escoltar i escolta amb atenció. A falta de visió, necessita que se li expliquin les coses amb la màxima claredat possible. Per això li agrada la ràdio, aquell mitjà que, des de sempre, ha dibuixat el món només amb les paraules. L’escolta a totes hores i canvia de freqüència amb facilitat. Li és igual si és en català o en castellà. Ell vol passar-s’ho bé. I si hi ha música o esport pel mig, encara millor.\nDiu, per acabar, que de gran vol ser periodista esportiu. “De ràdio”, evidentment. I fa tota la pinta que el jove Pere Ribes farà carrera.


El Barça i PIMEC s’alien per promoure espais de negoci\nL'acord permetrà condicions avantatjoses als socis de la patronal en utilitzar els serveis i productes del Barça\nEl FC Barcelona i PIMEC s’han aliat per estar al costat de la petita i mitjana empresa catalana signant un acord de col·laboració que permetrà condicions avantatjoses als socis de la patronal en utilitzar els serveis i productes del Barça.\nEl club oferirà als associats de PIMEC un descompte en la compra d’entrades per al Museu i el Tour Camp Nou Experience. Es tracta d’entrades amb un any de validesa i adquirides en blocs de 25 entrades com a mínim. A més, el FC Barcelona també oferirà un descompte en el lloguer de sales i espais a l’Estadi per a reunions, convencions, formació, sales d’exposicions, etc.\nAquest acord de col·laboració entre el FC Barcelona i PIMEC té un any de validesa, amb la possibilitat de prorrogar-se per períodes anuals successius.\nD’aquesta manera es reforça el fet que els partits al Camp Nou són un bon punt de trobada per als associats a PIMEC i per als negocis entre els empresaris de Catalunya i amb altres inversors i empresaris estrangers. Per això és una iniciativa interessant que puguin gaudir de més facilitat per accedir als serveis i productes que ofereix el FC Barcelona, amb una reducció dels seus costos. D’aquesta manera, aquests associats podran, a més, oferir el Barça com un bon reclam per a futures inversions a Catalunya.


L'esquerra independentista va reunir ahir més de mig miler de persones a Lleida - Teleponent\nInici Societat L’esquerra independentista va reunir ahir més de mig miler de persones a...\nL’esquerra independentista va reunir ahir més de mig miler de persones a Lleida\nEulàlia Reguant defensa la necessitat "d'organitzar-se" per donar resposta a la sentència del judici al Procés\nUn moment de la manifestació de l'esquerra independentista a Lleida amb motiu de la Diada, amb Eulàlia Reguant i Ermengol Gassiot, entre altres\nUnes 600 persones s’han manifestat aquest Onze de Setembre pels carrers de la ciutat de Lleida en la mobilització convocada un any més per l’esquerra independentista amb motiu de la Diada, que enguany s’ha desenvolupat sota la pluja que ha fet acte de presència en diferents moments de la marxa i durant l’acte polític posterior.\nSota el lema ‘Organitzem el poder popular. Cap a la independència no hi ha dreceres’, els manifestants han reclamat l’alliberament dels polítics empresonats i el retorn dels exiliats i han reivindicat la “desobediència” per assolir la independència dels Països Catalans. La membre del secretariat nacional de la CUP i exdiputada al Parlament, Eulàlia Reguant, ha defensat la necessitat d'”organitzar-se” des d’ara per donar resposta a la sentència del judici al Procés i per poder exercir el dret a l’autodeterminació.\nEulàlia Reguant considera que aquesta Diada arriba precedida per “un cert desconcert” davant “una certa por a la poca participació en els diferents actes”. Però tot i això, ha remarcat que l’esquerra independentista porta molts anys sortint cada Diada i “ho continuarà fent per combatre la resignació”, ha expressat. “Cal que en les Diades posem al centre la necessitat que la gent s’organitzi com l’única via d’exercir els nostres drets i, per tant, l’autodeterminació”, ha sentenciat l’exdiputada de la CUP al Parlament i exregidora a l’Ajuntament de Barcelona.\nPer Reguant, la sentència del judici al Procés “ha de ser un punt d’inflexió, que s’hauria donar des de ja mateix”. Tot i això, ha remarcat que “serà la primera de moltes sentències que vindran” en què quedarà palès la manera en què “l’Estat tractarà la dissidència política” i també “cal entendre-les com unes sentències contra tot un poble”. En aquest sentit, la cupaire, ha defensat la necessitat d'”organitzar-se” per donar resposta a aquestes sentències però també” per seguir defensant i exercint tots aquells drets que seran i són condemnats de manera sistemàtica”. “És només a través de l’organització de la gent que els podrem exercir i, per tant, que finalment ho podrem tornar a fer i fer-ho millor”, ha afirmat Reguant en declaracions als mitjans de comunicació.\nLa manifestació també ha comptat amb la participació del secretari general de la CGT a Catalunya, Ermengol Gassiot, qui ha assenyalat que la Diada d’enguany ve marcada “per un context de repressió” i ha posat en valor el paper del “sindicalisme combatiu”, sobretot després de “la vaga general més gran que hi ha hagut a la història de Catalunya”, del 3 d’octubre del 2017.\nPerò d’altra banda, Gassiot ha dit que la Diada també s’emmarca en un context sobre “quin model volem que tingui el país en el futur”. En aquest sentit, ha expressat el rebuig de la CGT a la “Llei Aragonès i a les “privatitzacions” i ha reivindicat uns “serveis públics”. Segons Gassiot, “ha de ser un país per les persones perquè una societat no és lliure si no es garanteixen les condicions de vida de tota la població”, tot recordant la situació de molts temporers a les comarques de Lleida.\nUn any més l’esquerra independentista ha organitzat una manifestació a Lleida amb motiu de la Diada. Unes 600 persones han recorregut els carrers del centre de Lleida encapçalats per una pancarta amb el lema ‘Organitzem el poder popular. Cap a la independència no hi ha dreceres’. Durant la marxa, que ha arrencat cap a dos quarts d’una del migdia de la plaça Paeria, els assistents han proferit crits com ara “1 d’Octubre, ni oblit, ni perdó”, “sense desobediència, no hi ha independència” i també han reclamat la llibertat de polítics empresonats i el lliure retorn dels exiliats, entre altres proclames.\nLa manifestació, convocada per la CUP, Arran, Endavant i el SEPC, ha finalitzat a l’avinguda de Blondel, on s’ha celebrat un acte polític, presidit per una foto d’Anna Gabriel, durant el qual s’han dut a terme els parlaments de Reguant, Gassiot i d’altres representants de col·lectius de l’esquerra independentista a Lleida. L’acte polític també ha comptat amb actuacions musicals. (acn)\nArticle anteriorComença el curs escolar a Lleida amb més de 75.000 alumnes, 700 menys que l’anterior\nArticle següentUna norantena d’alumnes estrenen els “barracons” del nou institut de secundària de Mollerussa


La mirada sensible d'Andrea Bolcato visibilitza la vocació i el rol del cuidador, a l'Altem\nL'artista exposa a la seu de la Fundació el treball realitzat a les llars tutelades\nSònia Fuentes 23.12.2019 | 07:50\nL'exposició es pot veure a la Fundació Altem EDUARD MARTÍ\nL'exposició es pot veure a la Fundació Altem\nQuan el fotògraf Andrea Bolcato, de Sant Pere Pescador, va decidir dedicar el seu treball de fi de curs del Grau de fotografia a la feina del cuidador professional, les llars tutelades de la Fundació Altem van obrir les portes. L'artista ha retratat aquesta intimitat amb la màxima delicadesa, normalitzant «la feina invisible del cuidador professional i el seu dia a dia donant suport a persones amb diversitat funcional, per fer valdre la seva feina i mostrar la seva importància», ha remarcat l'artista. Divendres passat va inaugurar a la seu de la Fundació Altem el resultat del seu projecte Més enllà del compromís amb el qual ha quedat finalista del 18è Premi Joves Fotògraf(e)s, impulsat per l'Inspai i s'espera que sigui itinerant els propers mesos per diferents entitats.\nL'objectiu de donar a conèixer a la societat tant la part més tècnica com emocional d'aquesta feina i poder trencar possibles prejudicis que hi ha per part de la societat, s'ha complert amb escreix. L'autor ha estat capaç de transmetre a l'espectador, a través de la seva fotografia, «la feina que els cuidadors fan d'acompanyament, d'estar present, perquè la gent pugui viure en una llar el seu dia a dia, però sobretot parla de normalitat» ha destacat Lluís Vila, director del Servei de Llars Residència de l'Altem a l'hora de presentar la Mostra.\nL'artista Andrea Bolcato\nPer a l'artista, l'essència d'aquesta feina és compartida per tota mena de cuidadors, però en el seu cas, però, s'ha centrat només en els cuidadors professionals especialitzats a tractar persones amb discapacitat o malaltia mental, explica: un treball que no tothom vol fer i que mereix més visibilitat. «A més, em centro en la figura del cuidador pel fet que normalment aquestes persones són invisibles. Tota l'atenció sempre recau a sobre els pacients, deixant al marge la significació i la constància que tenen aquestes persones que els atenen».\nAmb la càmera en mà, amb prudència i el màxim de respecte, perquè les persones que habiten aquestes llars no sentissin envaït el seu espai, Bolcato ha sabut copsar la quotidianitat del seu dia a dia, les relacions personals, l'essència d'una llar, al llarg d'un procés d'aprenentatge intens, emotiu i enriquidor, ressalta. Al darrere d'aquests moments, que retrata en blanc i negre, cada imatge deixa veure la càrrega que els monitors i la responsabilitat que tenen els cuidadors sobre les seves espatlles. «És una feina que absorbeix moltes forces, tant físiques com mentals i on, tot i les dificultats, els professionals també han de saber desconnectar i carregar piles per tornar a donar el millor d'ells mateixos cada dia. Una feina que mereix ser observada amb atenció perquè el monitor o cuidador es col·loca a disposició d'un col·lectiu social únic que necessita persones amb aquesta vocació» destaca Bolcato.\nEl fotògraf va escollir col·laborar amb la Fundació Altem per la meva proximitat geogràfica i també «per la relació personal que hi tinc, ja que un familiar meu és usuari d'aquest servei», ha explicat. Altem és una entitat sense ànim de lucre i una referència a la comarca.


Grau Mig Tècnic en Emergències Sanitàries | Tria formacio\nPer inscriure’s a les proves per al títol de cicles de grau mitjà s’ha de tenir 18 anys o cumplir-los l’any natural en què es fa la prova i trobar-se en alguna de les següents situacions:\n– Tenir el títol de graduat en educació secundària.\n– Tenir títol de batxiller.\n– Tenir un títol de tècnic auxiliar (FP1) o tècnic especialista (FP2).\n– Tenir un títol de tècnic (CFGM).\n– Tenir un títol de tècnic superior (CFGS).\n– Haver superat un mòdul professional 2 experimental.\n– Haver superat un mòdul professional 3 experimental.\n– Haver superat altres estudis declarats acadèmicament equivalents o de nivell superior amb alguns dels anteriors (primer i segon de BUP superats o amb 2 matèries suspeses com a màxim, 1er cicle d’ensenyament secundari experimental, cicle 14-16, o haver superat dins dels ensenyaments d’arts aplicades i oficis artístics el 3r curs del pla de 1963 o el 2n curs experimental de comuns, entre altres).\n– Haver superat la prova d’accés als CFGM o tenir-ne l’exempció total.\n– Haver superat la prova d’accés als CFGS o tenir-ne l’exempció total.\n– Haver superat la prova d’accés a la universitat per a majors de 25 anys o tenir-ne l’exempció total.\n– Haver superat o tenir l’exempció total d’una prova d’accés equivalent a alguna de les anteriors.\nAquest CFGM en Emergències Sanitàries consta de 14 mòduls professionals, que són els següents:\nMòdul 1: Manteniment mecànic preventiu del vehicle.\nMòdul 2: Logística sanitària en emergències.\nMòdul 3: Dotació sanitària del vehicle.\nMòdul 4: Assistència sanitària inicial en situacions d’emergència.\nMòdul 5: Assitència sanitària especial en situacions d’emergència.\nMòdul 6: Evacuació i trasllat de pacients\nMòdul 7: Suport psicològic en situacions d’emergència.\nMòdul 8: Plans d’emergència i dispositius de riscos previsibles.\nMòdul 9: Teleemergències.\nMòdul 10: Anatomopatologia i fisiologia bàsiques.\nMòdul 11: Formació i orientació laboral.\nMòdul 12: Empresa i iniciativa emprenedora.\nMòdul 13: Síntesi d’emergències sanitàries.


Tresors de casa a ‘Porxos, golfes i calaixeres’ – CULTURA SANT BOI\nYou are here: Pàgina d'inici / CREACIÓ LOCAL / Tresors de casa a ‘Porxos, golfes i calaixeres’\nTresors de casa a ‘Porxos, golfes i calaixeres’\n29 Novembre 2012 per culturasantboi Feu un comentari\nLa radio de l’avi, les eines de llaurar dels rebesavis, els vestits de petita de la besàvia o la vaixella de família. Mantenir vius objectes i records de determinats moments de la nostra vida ens ha permès de sempre retre un homenatge a la memòria familiar. Una olor, un sabor, un objecte, una música que ens desperta els sentits i ens transporta a aquell determinat moment de la nostra infancia, una experiencia emocional única.\nEl Museu de Sant Boi presenta l’exposició ‘Porxos, golfes i calaixeres’ o el què és el mateix, els espais de les cases pairals on de sempre s’han reservat per a conservar aquests objectes tan familiars. Can Barraquer oferirà un dels racons per a convertir-lo en aquell espai físic que fa part d’aquesta memòria col·lectiva on es podran veure fotografies i objectes quotidians ja antics que de ben segur ens faran viatjar en el temps.\nDel 2 desembre – 11 maig\nFiled Under: CREACIÓ LOCAL, CULTURA POPULAR, HO SABIES?, PATRIMONI\n« Fira de la Purissima: teatre, música, dansa, patrimoni i Vicult!\nArtclass, el llenguatge de l’art »


Terratrèmol a l'Empordà: «eren com dues explosions» - Regió7 :: El Diari de la Catalunya Central\nTerratrèmol a l'Empordà: «eren com dues explosions»\nUn sisme de 3 graus a l'escala de Richter ha generat moments d'incertesa a el Port de la Selva i Llançà\nacn | el port de la selva 28.09.2015 | 18:49\nEl terratrèmol centrava les converses als bars del Port de la Selva. ACN\nWeb de l'Institut Cartogràfic i Geològic de Catalunya\nUn terratrèmol de tres graus a l'escala de Richter s'ha deixat sentir aquest dilluns al migdia davant de la costa de l'Alt Empordà, entre Port de la Selva i Llançà, segons l'Institut Cartogràfic i Geològic de Catalunya. El sisme s'ha percebut almenys a les poblacions de Roses, Palau-Saverdera, Port de la Selva i Colera, tot i que no ha causat danys. Per la seva banda, el telèfon d'emergències 112 ha rebut sis trucades alertant del terratrèmol, que ha tingut l'epicentre al mar a les 14.12 hores. L'alcalde del Port de la Selva, Josep Maria Cervera, ha explicat a l'ACN que el terratrèmol s'ha percebut clarament al municipi però que no té constància de danys.\nEn un primer moment, el terratrèmol al Port de la Selva ha generat moments d'incertesa i ha fet sortir la gent al carrer. Veïns i turistes coincideixen a explicar que s'han escoltat "dos espetecs molt forts" i que els qui eren a casa han vist tremolar les parets. A partir d'aquí, i fins que pocs minuts després s'ha sabut que era un terratrèmol, les versions sobre què podia haver passat anaven de boca en boca. El moviment, de 3 graus a l'escala de Richter, no ha fet danys. Però sí que centra les converses d'aquesta tarda i, fins i tot, la guàrdia municipal ha arribat a anar arran de mar per descartar risc de tsunami.\nEl terratrèmol, que s'ha notat al Cap de Creus, ha tingut lloc a les dues i dotze minuts de la tarda. Però allà on s'ha sentit més ha estat al Port de la Selva, situat escassament a un milla del lloc on s'ha situat l'epicentre. "Érem a casa amb la dona i de cop hem escoltat dos cops molt forts i hem vist com les parets tremolaven", explicava un veí, en Francesc Nadal.\n"Eren com dues explosions", n'hi afegia un altre, en Genís Pinart. La incertesa, i també el temor, han fet sortir els veïns al carrer. A partir d'aquí, i fins que minuts després no s'ha sabut que era un terratrèmol, les versions sobre què podia haver passat se succeïen. "En un primer moment, ens hem pensat que eren dos avions militars que trencaven la barrera del so", ha explicat Pinart, recordant que al novembre del 2013, les maniobres d'uns caces que volaven a massa poca altura ja van provocar l'alarma a la zona.\nHi havia qui també creia que podia haver estat un accident de trànsit, i que un cotxe hagués xocat contra una paret, o bé una explosió de gas. O d'altres, com en el cas d'uns turistes francesos, que s'han pensat que eren petards d'alguna festa o trets de caçadors. "Érem a dalt del mirador de Sant Pere de Rodes i he escoltat com dos trons; m'ha estranyat que s'acostés tempesta i per això he pensat que deurien ser dispars", recordava una turista francesa, la Catherine Claudy.\nL'epicentre, mar endins\nAl cap de pocs minuts, però, s'ha desvetllat la incògnita. La zona havia patit un terratrèmol superficial, de 3 graus a l'escala de Richter. L'epicentre, però, s'ha situat tan sols una milla mar endins des de la muntanya del Puig Gros. La sacsejada no ha fet danys, però sí que aquesta tarda ha omplert nombroses converses.\n"Aquí a la zona sí que anys enrere hi havia hagut terratrèmols d'intensitats més grans, però l'epicentre s'havia situat molt més lluny; no recordo una sensació tan forta com la d'avui", explicava Genís Pinart. Des de l'Ajuntament del Port de la Selva, l'alcalde Josep Maria Cervera ha dit que el sisme s'ha percebut "amb claredat", tot i que sortosament no ha anat a més.\nEl regidor de Governació, Roger Pinart, ha concretat que la hipòtesi del terratrèmol s'ha confirmat uns deu minuts més tard d'haver escoltat els dos espetecs. "Després de les explosions i de cinc o sis segons de moviment, he començat a rebre trucades; un cop hem sabut que era un terratrèmol, fins i tot hem fet anar els vigilants municipals fins a la punta de la Creu per descartar risc de tsunami, però per sort, tot ha quedat en això", ha precisat.\n"Ens han dit que eren avions"\nEl terratrèmol també ha sorprès els alumnes de l'escola 'Les Clisques' just a l'hora de dinar. Aquesta tarda, un grup de nens, jugant a la plaça, no parlaven d'altra cosa. "Hem vist com els plats es movien", explicava un nen, en Marc.\n"Nosaltres estàvem asseguts a l'escala del col·legi i tot ha començat a tremolar; ens hem espantat molt i hem cridat", hi afegia una altra alumna, la Txell. "Les senyoretes ens han dit que era un avió però no les hem cregut, i després ens han explicat que era un terratrèmol", recordava una altra nena del poble, la Zen.


Zoo, La Húngara i Las Migas, a la Festa Major de Viladecans\nZoo, La Húngara i Las Migas, entre els noms propis de la Festa Major de Viladecans\nDel 6 a l'11 de setembre se celebra la festivitat d'estiu de la localitat, amb les noies de l'equip sènior de softbol del Club Beisbol Viladecans com a pregoneres\nLa música serà la gran protagonista, amb actuacions com la de Juantxo Skalari, Hotel Cochambre, Danza Invisible i la cantautora local Paula Navajas, entre d'altres\nViladecans - Dilluns, 26/08/2019 | Actualitzada 27/08/2019 - 14:15\nDel 6 a l’11 de setembre, Viladecans celebra la seva Festa Major d’estiu, una cita assenyalada al calendari de la localitat del Baix Llobregat en la qual gastronomia i música tornaran a ser protagonistes, amb les actuacions de Zoo, La Húngara, Las Migas i Juantxo Skalari, entre altres, que es combinaran amb les d’artistes locals com la cantautora Paula Navajas i amb activitats dirigides a tots els públics.\nL’'espavilada' del Mamut, que anirà a càrrec de les entitats locals, marcarà l’inici de la festivitat al costat del pregó de Festa Major, que aquest any anirà a càrrec de les jugadores de l’equip sènior de softbol del Club Beisbol Viladecans. Una vegada finalitzat, els jardins de Magdalena Modolell acolliran la primera cita gastronòmica, amb el tradicional tast de mojito sense alcohol, que aquest any s’acompanyaran de les ‘galetes del Mamut’.\nUn total de cinc pastisseries locals s’han unit per treballar en la recepta d’aquests dolços, inspirats en el jaciment de mamuts descobert el 2008 a Can Guardiola i elaborats a partir d’avellanes, neules i xocolata negra, que es podran adquirir, als establiments locals impulsors de la iniciativa.\nLa música serà, com és habitual d’aquestes celebracions, la gran protagonista de la Festa Major. El concert principal anirà a càrrec del grup valencià Zoo (06/09, Parc de la Marina), la segona opció més votada en el procés participatiu obert el mes d’abril per darrere de Maikel Delacalle, que no podrà assistir per problemes d’agenda.\nEls precedirà La Jauría, un grup habitual dels escenaris viladecanencs, que aportarà el seu personal fusió de rap, rumba i reggae. El toc flamenc vindrà de la mà de La Húngara (07/09, parc del Torrent Ballester) i de Las Migas, que tornaran a Viladecans 12 anys després per presentar el seu nou treball, ‘Cuatro’ (11/09, jardins de Magdalena Modolell).\nPrimera edició de l’Ocellets Festival\nEl RudeCans Festival, el festival de ska, reggae i rumba de Viladecans emmarcat en la programació de la festa, que en aquesta desena edició comptarà amb Juantxo Skalari com a protagonista, a qui acompanyaran les actuacions del projecte de música jamaicana Purple Rockets, el grup Bemba Saoco, la trapera valenciana JazzWoman i Dj Partisana, que farà ballar el públic amb sons de tot el món.\nLa llista musical s’amplia amb altres actuacions, com la de Danza Invisible, Hotel Cochambre, DJ Martí Melero, el viladecanenc Broem i la cantautora local Paula Navajas, així com les incloses en l’Ocellets Fest, que celebra aquest any la seva primera edició amb Ljubliana & The Seawolf, Los Hermanos Cubero i el grup La Plata entre els seus convidats.\nA més d’aquesta iniciativa, la Festa Major presenta altres novetats, com la celebració d’una festa Holi i la instal·lació d’una carpa de circ, així com una carrera de Sant Ramon tant de dia com de nit i el Viladecans Block Party, centrada en el hip-hop. A més, aquest any la fira d’atraccions tindrà una hora sense llum i sense música –el dia 9, de 19 a 20 h–, perquè puguin acudir-hi les persones amb autisme, mesura aprovada en l’última sessió plenària.\nImatge d’una trobada de gegants davant l’Ajuntament de Viladecans / AJUNTAMENT VILADECANS\nUna FM sostenible i sense agressions sexistes\nLes cites musicals es combinaran amb altres d’habituals, com la multitudinària Mamullada de la Colla del Mamut, els correfocs, activitats d’animació infantil, el piromusical, les tradicionals cercaviles de gegants i la matinada de grallers, actuacions castelleres, un concert d’havaneres i la trobada de puntaires i mercats d’arts i oficis, entre altres activitats.\nD’altra banda, els dies 6 i 7 es posarà en marxa al Parc de la Marina un Punt Lila per prevenir i atendre casos d’agressions masclistes, en el marc del Protocol per a l’abordatge de les agressions sexistes i LGTBI-fòbiques als espais públics de Viladecans.\nA més, i per fer d’aquesta Festa Major una cita “amb consciència” mediambiental atenent la proclamació de Viladecans com a ciutat lliure de plàstics aquest any, s’impulsarà el repartiment gratuït d’uns 10.000 vasos reutilitzables, que inclouran missatges en favor de la sostenibilitat i el reciclatge i en contra del masclisme i la LGTBI-fòbia a les festes.


Un pacient de Covid a l'UCI costa 6.000 euros diaris\nLa pandèmia ha disparat la despesa sanitària tant en l'atenció de pacients com en l'assistència de problemes crònics que provoca el coronavirus\ndilluns, 29 de novembre 2021 - 08:14h\nPacient a l'UCI per coronavirus |\nLa decisió d'alguns països de no atendre persones amb covid per no voler vacunar-se o que estes paguen el tractament, ha començat a sobrevolar alguns estats. A Espanya el Govern no s'ha pronunciat en este sentit, encara que sí que hi ha veus expertes que defensen esta mesura.\nEl cost mitjà d'un pacient amb Covid-19 a l'UCI pot arribar fins als 6.000 euros al dia, duplicant el cost d'un pacient amb una altra malaltia. Esta diferència de cost es troba en la medicació i la maquinària específica que necessita esta malaltia.\nEl cost sanitari durant tota la pandèmia encara no es pot calcular, ja que el virus no se n'ha anat de la societat ni dels hospitals. Tot i això, en les dades publicades anuncien que el cost hospitalari directe l'any 2020 va ser de 2,3 milions d'euros.\nDeixant de banda el cost econòmic que ha suposat la pandèmia, cal recalcar que el virus ha llevat la vida de 7.912 persones a tota la Comunitat Valenciana.\nDes de les autoritats sanitàries demanen a la població que continue vacunant-se per evitar el col·lapse dels centres hospitalaris. Actualment, el 86% de les persones ingressades per Covid a l'UCI no estan vacunades.\n"Sanitat ha administrat ja gairebé 600.000 dosis extra de la vacuna contra el coronaviru" "Ómicron: la variant del coronavirus que preocupa els científics"


Alumbrado Público · Salvi Lighting Barcelona » Blog Archive » Salvi lighting inaugura el seu quart centre de producció en la capital de Ruanda\nSalvi lighting inaugura el seu quart centre de producció en la capital de Ruanda\nUn dels objectius de la companyia fabricant d’il·luminació Salvi lighting, des de fa més de quinze anys, ha estat el seu creixement més enllà de la Unió Europea. Els seus primers passos van ser a Orient Mitjà, Llatinoamèrica i Àsia, arribant en l’actualitat a més de 30 països\nDes de fa cinc anys, Salvi Lighting ha centrat els seus esforços en el desenvolupament dels seus projectes de negoci a Àfrica, aconseguint com a resultat oportunitats molt interessants.\nUn dels projectes més significatius actualment consisteix en la il·luminació de 975 Km i la instal·lació de 240 km de línies de mitjana tensió a Ruanda, per a millorar la comunicació i la seguretat entre les diferents poblacions i la capital.\nAmb aquesta mena de projectes, Salvi Lighting participa en cooperació i progrés sostenible a través d’un camí respectuós amb el medi ambient i entorn social, juntament amb de l’equip local i enfrontant concretament les necessitats primàries.\nEn aquests projectes, el trànsit en les carreteres i vies d’accés entre diferents poblacions és molt heterogeni, es compon de cotxes, camions, motos, i també, ciclistes i vianants.\nA través d’aquest projecte, desenvolupat per l’equip Salvi ruandès amb la supervisió tecnològica i l’experiència de Salvi Barcelona, no sols es proporcionarà il·luminació, sinó que se solucionarà una exigència social primària de seguretat i confort urbà. Amb l’activació d’un servei eficaç i sostenible d’enllumenat, augmentarà activament el nivell de comoditat i de seguretat per als vehicles i per als ciutadans.\nSalvi Ruanda ja és una realitat, va adquirir un terreny en 20.000 m² en la capital del país Kigali, on s’està muntant una primera planta de producció de 1000 m². Aquesta iniciativa proporciona treball per a desenes de persones i facilita la transferència del seu coneixement tecnològic, industrial i comercial al nou equip.\nL’equip comercial de la zona ja està treballant amb altres països veïns, per a la creació de noves oportunitats i projectes que afavoreixin el desenvolupament sostenible de l’entorn.\nSalvi lighting, es caracteritza pels seus productes d’enllumenat públic amb l’última tecnologia del mercat, podent oferir fins a un 99,4% de fiabilitat dels seus productes. La companyia disposa d’un departament d’I+D propi, en el qual es desenvolupen solucions d’enllumenat seguint un procés específic i optimitzat aplicant sempre les seves mateixes màximes: il·luminació homogènia, eficiència energètica, reducció de contaminació per CO2… sempre considerant les particularitats de cada client.\nGràcies als avanços de la tecnologia les Smart Cities; les ciutats sostenibles, connectades i optimitzades no són només un fenomen mundial imparable, també suposen l’única solució per a contenir i reduir les alarmants repercussions ambientals i socioeconòmiques que la urbanització està causant en el nostre planeta. Països com Ruanda, aposten per aquest model al costat de Salvi Lighting i el seu sistema Smart per a la gestió de ciutats intel·ligents, Smartec®.\nJavier Elizalde, CEO de la companyia, afirma: “Àfrica és un mercat molt atractiu, que com tots els mercats és necessari conèixer detalladament a través d’una visió local”. Una dels avantatges de Salvi és la capacitat de poder oferir un servei integral d’alt valor afegit, amb solucions personalitzades i ajustat a les necessitats de cada país. Javier Elizalde, ja pensa en un futur pròxim en l’obertura d’altres centres de producció en altres països d’Àfrica Occidental.


Científics espanyols descobreixen com fer plantes més resistents a les sequeres\nEls investigadors ja estan treballant per aplicar aquest coneixement en cereals i espècies hortícoles.\nS'està treballant per aplicar aquesta estratègia a plantes d'interès agronòmic, especialment en cereals\nCientífics del Centre de Recerca Agrigenòmica (CRAG) de Barcelona han descobert com generar plantes més resistents a la sequera sense perjudici del seu creixement modificant la senyalització de les seves hormones esteroides.\nLa recerca, liderada per Ana Caño-Delgado, es publica avui a la revista Nature Communications i és la primera a trobar una estratègia per incrementar la resistència de les plantes a l'estrès hídric sense perjudicar el seu creixement.\nAna Caño-Delgado fa més de 15 anys (que ...) estudiant com els esteroides vegetals, els brasinoesteroides, regulen el desenvolupament i el creixement de la planta model per excel·lència, la 'Arabidopsis thaliana'.\nDes de 2016 i gràcies a un projecte finançat pel Consell Europeu de Recerca (ERC, de les sigles en anglès), el seu laboratori busca estratègies per incrementar la resistència de les plantes a la sequera.\nModificant la senyalització per brassinoesteroides, els investigadors havien aconseguit fins al moment plantes 'arabidopsis' més resistents a la sequera, però a causa de l'acció complexa d'aquestes hormones sobre el creixement de la planta, les plantes resistents a l'estrès hídric eren molt més petites que les de control.\nAra, els investigadors han estudiat la resistència a la sequera i el creixement de plantes Arabidopsis thaliana amb mutacions en els diferents receptors de brasinoesteroides i han descobert que les que sobre-expressen el receptor de brasinoesteroides BRL3 en el teixit vascular són més resistents a la falta d'aigua que les plantes control i que no presenten defectes en el seu desenvolupament i creixement.\n«Hem descobert que modificant la senyalització de brasinoesteroides només de manera local en el sistema vascular, aconseguim que la planta sigui més resistent a la sequera i creixi igual que les plantes no modificades», ha resumit Caño-Delgado.\nAixí, els investigadors del CRAG, en col·laboració amb investigadors d'Europa, EUA i el Japó, van analitzar els metabòlits de les plantes modificades genèticament i van evidenciar que produïen més metabòlits osmeoprotectores en les parts aèries i en les arrels en condicions de reg normals.\nQuan aquestes plantes van ser exposades a condicions de sequera, aquests metabòlits protectors es van acumular ràpidament a les arrels, protegint-les de la dessecació.\nSegons Caño-Delgado, d'aquesta manera, la planta es prepara per a la situació de sequera, «la qual cosa es pot comparar amb l'efecte de les vacunes, que preparen el cos per fer front a patògens».\nSi bé aquest descobriment s'ha fet amb una petita herba utilitzada com planta model, l'equip de recerca liderat per Caño-Delgado ja està treballant per aplicar aquesta estratègia a plantes d'interès agronòmic, especialment en cereals.\n«La sequera és un dels problemes més importants de l'agricultura actual», ha assenyalat.\n«De moment -ha continuat la investigadora- els esforços que s'han fet en biotecnologia per produir plantes més resistents a la sequera no han estat molt reeixits perquè com a contrapartida a un increment a la resistència a la sequera sempre hi havia una disminució en el creixement i productivitat de la planta».\n«Sembla que finalment hem trobat una estratègia que es podria aplicar i volem seguir explorant-la», ha conclòs Caño-Delgado.\nA més dels investigadors del CRAG Norma Fàbregas, Fidel Lozano-Elena, David Blasco-Escámez, Mariana Bustamente, José Luis Riechmann i Ana Caño-Delgado, han participat en l'estudi Takayuki Tohge i Alisdair R. Fernie del Max Planck Institute of Molecular Plant Physiology (Alemanya, Cristina Martínez-Andújar, Alfonso Albacete i Francisco Pérez Alfocea de l'Encebes-CSIC de Múrcia.\nTambé han intervingut Sonia Osorio, de la Universitat de Màlaga, Takahito Nomura, de la Utsunomiya University (Japó), Takao Yokota, de la Teyko University (Japó), i Ana Conesa, de la University of Florida (EUA).\nComenta el contingut : Científics espanyols descobreixen com fer plantes més resistents a les sequeres


Publicat per elpepgf a 11:25\nel partit d demà em fa fredat a mi sol, o a tots en general!!!??? jejeje\npere, vividor, com ens abandones en les dates importants, caguen la mar... xDDD\n8 d’abril de 2011, a les 12:56\nPor no Pep, no tenim ni presió ni res a perdre! Anem a jugar els 5 o 6 que pugam i fem el máxim.\nSi no som prou, pues ens quedem en Ondara i mos fem unes cervesses i au!!\n8 d’abril de 2011, a les 13:26\nsi aneu a fer-se unes cervesetes aviseu-me eh, q ahir me les vaig guanyar en el clínic de basquet q vos vaig donar en un momentet...\n9 d’abril de 2011, a les 13:42\na mi no em espereu xr al bus, yo vaig directe\n9 d’abril de 2011, a les 15:32\nEspere que hageu guanyat!!!\njo m´he enrecordat de vosaltres mentre catava uns senyors vins del priorat en Porrera i ho mesclava en un bon plat de rabo de bou per a que no m´afectara l´alcohol...\nEloi espere que m´hages suplit com toca i hages clavat 3 o 4 triples com hagués fet jo!!!!jajajja!En tu encara confie un poc,per que si hem d´esperar que els triples els faja Pep..........\n9 d’abril de 2011, a les 21:55\nPereeeeee as clavat la pata asta el fondo!!,sols vam fer un triple i va ser de Pep,jajajajajajajaja!!!\nAlè a cascarla!!\n11 d’abril de 2011, a les 8:18\ntu que Pep, esta setmana de vacances blogueres o que?? Jo que estic esperant per a rajar a Pere per la seua merda de partit i tu sense posar res... DIMISSIÓ!!!\n12 d’abril de 2011, a les 13:54\naquesta vesprada sense falta!!! ;)\nes q vaig més liat del q estic normalment, i això em satura... açò d tindre "un pelet" d feina no és bo... jajaja\ntranquil home, tranquil. Si vas liat el millor es tancar la paraeta i anar al bar a berenar, relajar-te un rato i després tornar i concentrar-te en les coses urgents com el Cyberdunk, els blogs, el correu, els foros.\nA mi també em passa que de vegades la ment es confundix i penses que has de fer algunes coses urgents per error, pero després d'una cervesseta en el bar sempre tornes al lloc.\nAle, de res per estes sabies paraules. Vaig a apagar l'ordinardor i anar cap a casa que m'han entrat ganes de contestar a uns correus de la faena i això no pot ser\nPer cert: paraula de comprovació\nfersemea (FER SE MEA)!!! Ja Ja ja Ja Ja!!! estos de google son uns caxondos\n12 d’abril de 2011, a les 18:13\nVa Pep, òstia, que per una volta que vaig a vore el partit i damunt li preste atenció... tinc coses a comentar!!\nAle, men vaig a pixar que google ordena!\n12 d’abril de 2011, a les 18:32


Descobreixen un procés d'adaptació clau per a la supervivència d'un bacteri de transmissió sexual\nPublicat 08/01/2020 18:05CET\nCERDANYOLA DEL VALLÈS (BARCELONA), 8 gen. (EUROPA PRESS) -\nUn estudi, liderat per un equip d'investigació de la Universitat Autònoma de Barcelona (UAB), ha descobert el procés d'adaptació del bacteri de transmissió sexual 'Mycoplasma genitalium' (Mge) clau per a la seva supervivència i que permetrà desenvolupar estratègies terapèutiques en el tracte genitourinari.\nEl Mge és responsable de diverses malalties genitourinàries i ha aconseguit una gran resistència als antibiòtics que s'utilitzen, i amb la troballa s'ha descobert la proteïna que regula la captació de metalls --són necessaris per a la vida dels bacteris-- i altres responsables de transportar-los a l'interior del microorganisme, ha informat la UAB aquest dimecres en un comunicat.\nEl primer autor del treball, Carlos Martínez, ha assenyalat que "mitjançant mètodes de transcriptòmica i proteòmica s'ha pogut determinar els canvis en l'expressió gènica" del Mge en presència i absència de metalls, així com els que necessita per multiplicar-se, gràcies a una anàlisi d'espectrometria de masses desenvolupat en el Servei de Química Analítica de la UAB.\nAmb aquesta informació es pot "bloquejar", tal com ha assenyalat l'investigador de l'Institut de Biotecnologia i Biomedicina (IBB-UAB) i coordinador del treball, Òscar Quijada, la captació de metalls mitjançant inhibidors o immunoteràpia.\nEls responsables de l'estudi treballen, juntament amb els Serveis de Microbiologia de l'Hospital Parc Taulí de Sabadell i el Vall d'Hebron, amb l'objectiu d'impulsar aquests tractaments.\nEls bacteris, durant el procés d'infecció, lluiten per obtenir metalls --com ferro, zinc, níquel i cobalt, entre d'altres--, que es troben units a les proteïnes de l'organisme humà i ho fan mitjançant la producció de toxines, que poden causar les malalties.\nLa investigació s'ha publicat en la revista 'Emerging Microbes and Infections' i també ha comptat amb la participació, a part de membres de l'IBB, d'experts de l'Institut d'Oncologia de l'Hospital Universitari Vall d'Hebron i del Departament de Biofísica de la UAB.


Jaume Leiva i Carla Bertos s’enduen la Cursa Solidària PortAventura\nMés esports perquè Jaume Leiva i Carla Bertos van endur-se la 'Cursa Solidària' de Port Aventura, la més multitudinària de les fetes fins ara. Es tracta del segon cop que s'engega aquesta iniciativa, que recull fons per a la Fundació Estela, una entitat que lluita per la integració social de les persones amb disminucions psíquiques. En concret, ...\nLa comissaria de platja de Salou atèn de mitjana 50 persones cada dia\nEls policies que treballen a la comissaria de platja de Salou parlen un mínim de dos idiomes. És una condició indispensable, tenint en compte que la majoria de persones que s'hi adrecen durant l'estiu són turistes. De mitjana atenen mig centenar de persones cada dia.\nLa Generalitat modifica la llei per aixecar ‘BCN World’\nEl proper mes de juliol el Parlament de Catalunya podria començar a tramitar la modificació de la llei que ha de permetre aixecar el macrocomplex de turisme i oci BCN World, al costat de PortAventura, entre vila-seca i Salou. L'avantprojecte ja està a exposició pública, i contempla diferents modificacions com la que permetrà obrir nous casinos, ...\nL’impacte de l’Extrem Man de Salou va ser de mig milió d’euros\nL'impacte econòmic de la passada Extrem Man de Salou va superar el mig milió d'euros. Hem aconseguit l'estudi que s'ha realitzat un més i mig després de la disputa de la cursa, Els participants qualifiquen de notable l'edició d'enguany i, en total, van deixar-se a la capital de la Costa Daurada 300MIL euros.\nRestauraran les típiques barques de l’espigó del Moll de Salou\nLes barques de pescadors que hi ha a l’espigó del Moll de Salou, a la platja de Llevant, canviaran la seva fisonomia. Es restauraran aquells aspectes que estan més deteriorats pel pas del temps i es pintaran. Són en total 5 embarcacions de pesca tradicional que hi ha instal·lades a l'espigó del moll i que són una atracció turística. Es calcula,...\nHi haurà més vigilància al carrer Carles Buigas\nBaixen els delictes a Salou en un 17 % menys en 4 anys. Tot i això, s’augmentarà la presència policial al carrer Carles Buigas on hi ha molts locals d’oci nocturn. S’ha debatut avui a la junta de seguretat local del municipi.\nEl 24 d’octubre torna el Rally Catalunya Costa Daurada\nUna vegada més Salou serà el punt principal del Rally Catalunya Costa Daurada, que es disputarà del 24 al 27 d'octubre. Amb poques però atractives novetats, per segon any es farà el tram especial al Passeig Jaume Primer, i el clàssic Shake Down d'inici a la capital de la Costa Daurada serà d'asfalt.\nMillores a la platja Capellans de Salou\nEl que també canviarà d’aspecte és la platja Capellans de Salou. Es faran un seguit de millores entre les quals destaca la il•luminació de les muralles del casalot, més conegut com a Llatzeret, i també el tros de la platja que forma part de la primera fase del camí de ronda. De moment, ja s’ha redactat el projecte que pretén posar en valor el re...\nEls voltants de l’església de Sant Maria del Mar de Salou es convertiran el un parc públic\nSalou convertirà en parc públic els voltants de la parròquia de Santa Maria del Mar. D'aquesta manera s'obrirà un pas entre el carrer Ponent i el carrer de l'Església. Per aconseguir-ho s'enderrocarà l'antiga casa de Càritas, que s'ha de seu. Els treballs començaran després de l'estiu i alliberaran les construccions adossades a l'àbsida i la na...\nReaccions de satisfacció per l’arribada dels primers inversors de ‘BCN World’\nDia de reaccions avui després que ahir l'empresa impulsora del BCN World, Veremonte, anunciés el nom dels tres inversors que tiraran endavant la primera part d'aquest macrocomplex. Tots coincideixen a destacar que serà un revulsiu pel territori i que el situarà com a una de les primeres destinacions turístiques al món.\nTAC Tarragona5278 vídeos\nTAC Valls1571 vídeos\nTAC Montblanc537 vídeos\nTAC Constantí389 vídeos\nTAC Torredembarra721 vídeos\nTAC Vila-seca668 vídeos\nSaló de plens136 vídeos\nNotícies 12906 vídeos\nTAC Altafulla201 vídeos


biblioteca - alfa / 1r: L'habitació de ma germana\nLa Laia, una noia de vint anys, a\nparaeix morta amb el seu nòvio xinès, tots dos intoxicats a causa de la mala combustió d'una estufa de butà.La seva germana petita, Rosaura, amb l'ajuda d'en Lin, sospiten que no es tracta d'un accident sinó d'un crim premeditat. La recerca dels culpables esdevé rocambolesca, ja que són moltes les persones sospitoses...\nEtiquetas: Català, Crim, Investigació, Misteri\nAnònim 20 de gener de 2017 a les 0:51\nHola, jo sóc la Clàudia Corbella, del col·legi Claver. Aquest llibre el recomano per a tots els que els agradi el misteri. És un llibre entretingut i que et pot fer passar una bona estona. Tracta de la mort de la germana de la Rosaura i el que ella fa per descobrir com ha estat la seva mort...


xsfera.com - El teu millor partner en project management\nAgile, Scrum, Management3.0, Kanban, Lean\nConsultoria Agile PMO, Scrum, Management.3.0, Agile Project Management:\nExperiència internacional i 'excel.lència\no Oferim serveis consultoria, formació, assessorament, millora, implementació, migració, gestió de projectes, productes i serveis en agile project management en AGILE, SCRUM, ACP, Kanban Lena, Risk Management i Agile Management i Management.3.0.\no Estem especialitzats en el sector tecnològic, desenvolupament de software, banca, enginyeries, pero tenim amplia experiencia en (finances, videojocs, químiques, farmaceutiques, logística,..)\nAgile & Scrum PMO:\nEl millor partner, sempre al teu costat.\no T'ajudarem i acompanyarem per a poder implementar AGILE i SCRUM en una multinacional, mitjana empresa o start-up.\no T'assessorarem a implementarem una SCRUM Office.\no T'assessorarem en com migrar d'una gestió clàssica a AGILE i SCRUM.\no T'assegurarem amb els resultats a reduir costos, guanyar flexibilitat, augmentar la productivitat, augmentar el Time2Market, Time2Value, guanyar flexibilitat al canvi, millorar la satisfacció dels clients i els nivells de qualitat.\no En general, milloraran totes les mètriques i guanyaràs competitivitat i agilitat versus els teus competidors, amb la implementació AGILE i SCRUM.\no T'ajudarem a millorar de forma espectacular la productivitat, el rendiment, la motivació, la implicació, l'actitud, la cohesió de l'equip, mitjançant Agile i Scrum.\nCoaching en implementar o cambiar de una cultura clásica a agile.\no Assesorarem como establir, e impregnar una cultura empresarial i d'equip focalitzada en la creativitatm agilitat, actitud i éxit.\no Ajudem a implementar un gestió de l'equip i del talent àgil\nGestionant els riscs som un valor segur\no Millorarem les polítiques de gestió de riscs de l'empresa, producte, servei o projecte.\no T'assessorarem, dissenyarem, millorarem, e implementarem les millors pràctiques i metodologies en gestió de riscs seguint els millors estàndards de Stanford, USA.\nGestió de Productes, Projectes i Serveis:\nExperiència internacional en les millors companyies\no Gestionem aquells projectes crítics pel teu negoci, i pels teus clients, o aquells projectes amb un gran grau d'externalització nacional o internacional.\no Gestionarem els projectes segons AGILE, SCRUM o PMBoK-PMP i ACP, Agile Management.\no Gestionem en anglès, alemany, català o espanyol aquells projectes amb equips internacionals, ubicats en diferents països, amb diferents cultures, i diferents trams horaris.\no Gestionem aquells productes, projectes i serveis amb un nivell tecnològic complex.\nLa mentalitat corporativa de les empreses guanyadores\no Guanya flexibilitat, competitivitat, retenció del talent, Time2Market, i agilitat amb Agile Management.\no Avança cap a una cultura corporativa àgil.\no Gestiona el talent cap el compromís i l'excel.lència de productes, projectes i serveis.\no Gestiona el talent cap a la excel.lència i el compromís estratègic, negoci o corporatiu.\no Transforma la teva empresa, organigrama, processos en un cultura corporativa àgil dirigida a guanyar competitivitat i flexibilitat tal i com ho fan els millors (Apple, Google, Microsoft, Salesforce, IBM,..)\nLa gestió del talent, objetius o èxit empresarial\no Transforma la teva cultura empresarial, basada en el talent, los objetiuss, el compromis, el client, la professionalitat, la qualitat.\no Som partners oficials de Management.3.0 de Jurgen Appelo, proporcionem la millor consultoria i formació en overt e in-company.\no Creiem 100% en l'equip, en una relació de comprimís, de respete i amistat en equips focalitzats per l'èxit, per objetius, l'actitut i professionalitst es la ser, ens comprometem amb todes les nostres relacions, projectes i serveis que establim de per vida. La nostre referencia es la marca que deixem.


Tres professors de la UPC, comissaris de l’exposició 'Born. Memòries d’un mercat' — Sala de Premsa - Universitat Politècnica de Catalunya (UPC)\nEsteu aquí: Inici > Més notícies > Tres professors de la UPC, comissaris de l’exposició 'Born. Memòries d’un mercat'\nOrganitzada pel Born Centre de Cultura i Memòria, l'Institut Municipal de Mercats de Barcelona i la UPC\nTres professors de la UPC, comissaris de l’exposició 'Born. Memòries d’un mercat'\nEl 17 de març s’inaugura l’exposició 'Born. Memòries d’un Mercat', que il·lustra la història de l’emblemàtic Mercat del Born a través de documents històrics i de la memòria popular i col·lectiva. Manel Guàrdia, José Luis Oyón i Ramon Graus, professors de la UPC, són els comissaris de l’exposició, que ha estat organitzada juntament amb el Born Centre de Cultura i Memòria i l’Institut Municipal de Mercats de Barcelona.\nQuaranta-cinc anys després del tancament del Mercat del Born, el Born Centre de Cultura i Memòria, l’Institut Municipal de Mercats de Barcelona i la Universitat Politècnica de Catalunya (UPC) s’han unit per reactivar-ne la memòria col·lectiva, així com per reivindicar-ne el rellevant paper en la història de la ciutat de Barcelona. El Mercat del Born va esdevenir un espai emblemàtic de la ciutat per la seva història, per la seva situació i pel valor simbòlic de la lluita veïnal davant l’amenaça del seu enderroc.\nEl projecte ‘Born. Memòries d’un Mercat’ es va començar a gestar el 2005, i és fruit d’una recerca duta a terme pels professors Manel Guàrdia, de l’ETSAV; José Luis Oyón, d’aquest mateix centre i també de l’ETSAB, i Ramon Graus, de l’EPSEB, i que ha consistit en la compilació de materials dispersos, des d’arxius de fotografies fins a testimonis orals, passant pels plànols de la coberta de ferro que es va dissenyar per al seu trasllat a l’edifici metàl·lic.\nL’exposició es podrà visitar del 17 de març al 26 de novembre al Born Centre de Cultura i Memòria (Pl. Comercial, 12, Barcelona), i anirà acompanyada d’altres activitats, com ara jornades d’arquitectura, taules rodones o exposicions temporals. Dins del recinte també s’ha habilitat un taulell per recollir testimonis orals o visuals de tots aquells visitants que ho desitgin.\nExposició ‘Born. Memòries d’un mercat’


Pla de millora dels recursos hidrològics de les valls de Ramió, Fuirosos, Olzinelles i Pineda\nEstà a: Inici » Els Projectes » Projectes de Parc del Montnegre i el Corredor » Pla de millora dels recursos hidrològics de les valls de Ramió, Fuirosos, Olzinelles i Pineda\nOrdenar els recursos naturals de les valls de Ramió, Fuirosos i Olzinelles\nMillorar els recursos hidrològics de les rieres de Ramió, Fuirosos i Olzinelles\nMillorar la biodiversitat a la planes al•luvials de les tres valls, potenciant l’agricultura, la ramaderia i els valors paisatgístics i socials\nPotenciar els espais de ribera com a zones de lluita passiva contra els incendis forestals\nMillora dels hàbitats fluvials: treballs silvícoles de millora del bosc de ribera existent\nEstassar, llaurar i sembrar conreus i pastures existents i parcialment abandonats\nRealitzar treballs forestals: creació de zones adevesades, aclarides, estassades selectives de matoll i eliminació de restes vegetals\nEliminar espècies invasores com la canya i l’acàcia, i substituir-les mitjançant plantació per espècies pròpies del bosc de ribera\nOrdenació dels usos públics de l’àmbit de Sant Andreu de Ramió\nEls accelerats canvis socioeconòmics que està experimentant el país a les darreres dècades, han afectat negativament els entorns rurals i en concret a les Valls de Fuirosos, Ramió i Olzinelles.\nL’abandonament dels sectors primaris (agricultura, ramaderia i boscos) per la seva escassa rendibilitat, ha comportat l’increment de zones ermes i abandonades, així com la substitució de les variades alternatives de conreu tradicionals per plantacions uniformes d’arbres de creixement ràpid.\nLes valls estan perdent qualitat paisatgística i diversitat biològica i s’està incrementant el risc d’incendis forestals en aquests espais. A més, les plantacions d’arbrat de gran exigència hídrica a l’època d’estiu, afegit a l’alta densitat de les masses forestals amb un sotabosc molt espès, acaben afectant dràsticament al cabal de la riera.\nLa desaparició d’espais oberts conreats també va lligada a la desaparició dels ramats de pastura que indirectament realitzaven una gran tasca de manteniment del sotabosc i de prevenció d’incendis forestals.\nPer recuperar aquests espais s’estan desenvolupant les actuacions previstes al Plans Directors de les valls d’Olzinelles, Ramió i Fuirosos.\nData d'inici: 01/03/2010\nData de finalització: 28/02/2011\nMunicipis:\tFogars de la Selva, Sant Celoni\nInversió econòmica: 78.706,35 €


Des de la Font del Bisbe: El nou Trueta de nou: l’alcalde planteja un fals dilema\nEl nou Trueta de nou: l’alcalde planteja un fals dilema\nUnes declaracions de l’alcalde a ACN sobre el Trueta han tornat a posar en qüestió la construcció del nou hospital. No és nou: portem així des que CiU va formar govern a Catalunya i especialment quan després de les eleccions municipals aquesta coalició arribà a l’alcaldia de Girona.\nEl que és nou d’aquestes declaracions és justificar el no fer res amb una falsa dicotomia: o millorar els serveis o construir un nou hospital.\nFalsa perquè en aquests gairebé dos anys de govern de CiU a la Generalitat no s’ha fet ni una cosa ni l’altra. Millor dit, s’han empitjorat els serveis retallant personal i mitjans i no s’ha posat ni un maó per a un nou edifici.\nFalsa també perquè contraposa fer un hospital amb millorar els serveis, com si fer un hospital fos un luxe innecessari i al servei no li fes falta unes instal·lacions adequades.\nJa li vaig dir al Ple que podem adequar el pressupost a la major austeritat possible, que podem discutir el cronograma per a fer-ho factible i que amb rapidesa s’ha de remodelar les Urgències del vell hospital. Tots els que ens veiem obligats a anar-hi, jo no fa pas gaire, se’ns cau l’ànima als peus de la decrepitud de les instal·lacions.\nCom alcalde ha de defensar uns serveis de salut i les seves instal·lacions a la ciutat dignes i si s’ha d’arrenglerar al costat d’algú és amb els ciutadans. A voltes cal dir No quan els governs, per afins que siguin, no responen a l’interès de la ciutat.\nEtiquetes de comentaris: hospital, Trueta


Althaia permet l’acompanyament de pacients però amb restriccions – Castellvilarenc.info\nby Redacció 15/02/2022 15/02/2022\nLes persones ingressades a la planta convencional d’hospitalització i a l’UCI poden tenir un acompanyant en un horari limitat de dues hores\nA partir d’aquest dimarts, 15 de febrer, la Fundació Althaia passa a fase 2 pel que fa a la normativa d’accessibilitat, de manera que es permet l’acompanyament de pacients en unes determinades casuístiques, però encara amb restriccions. Tot i la millora de les dades i de la situació epidemiològica, actualment la covid-19 continua sent molt greu per a les persones més vulnerables, sobretot persones d’edat avançada amb patologies prèvies i també immunodeprimides. Tenint en compte que els hospitals i els centres de salut són espais en què s’atenen moltes persones d’aquest perfil, cal continuar prenent mesures per protegir-les i per això l’obertura de l’accessibilitat és només parcial.\nAmb el canvi de fase, es permet un sol acompanyant per a les persones ingressades a la planta convencional en un horari limitat, en concret, entre 10.00 i 12.00 hores i de 17.00 a 19.00 hores. Per a les persones hospitalitzades en àrees covid, l’equip assistencial valorarà en cada cas la possibilitat de visites concertades. Pel que fa l’UCI, els pacients poden estar acompanyats per una persona durant dues hores, a escollir entre el matí o la tarda.\nA Urgències, els pacients que estan en observació segueixen la mateixa normativa que els hospitalitzats, per tant poden estar acompanyats de 10.00 a 12.00 hores i de 17.00 a 19.00 hores. L’excepció són els pacients covid, que no poden tenir acompanyament. Els pacients més grans de 70 anys que venen a visitar-se a Urgències poden entrar amb un acompanyant. A Consultes externes també es permet un acompanyant.\nAcompanyants i pacients han de portar sempre la mascareta posada, també a l’interior de les habitacions. Cal recordar que en cap cas es permet l’acompanyament si es presenten símptomes compatibles amb la covid-19.\nEl compliment de les mesures continua sent molt important\nÉs important que tothom compleixi les mesures indicades per tal d’evitar contagis i garantir la seguretat de pacients, professionals i també dels propis familiars. Amb aquestes mesures de prevenció i l’aplicació de la normativa d’accés a les instal·lacions per part d’usuaris i familiars, Althaia vol garantir el benestar del malalt ingressat alhora que es minimitza el risc que els pacients es contagiïn, ja que són persones vulnerables, moltes d’elles amb el sistema immunitari afeblit i amb un risc molt alt de complicacions greus en cas d’emmalaltir per la covid-19.\nLa institució demana que tothom compleixi les mesures indicades ja que un bon seguiment evita brots intrahospitalaris, que podrien posar en perill la vida dels pacients i comprometre la capacitat del sistema sanitari per donar una resposta adequada a les persones que requereixen atenció mèdica.\nLes dades mostren una millora\nL’empitjorament de la situació epidemiològica i l’augment de casos que es va produir durant el mes de novembre va fer que Althaia, seguint el seu protocol d’accessibilitat, restringís del tot l’acompanyament. Amb la millora dels últims dies, el protocol determina una obertura parcial de l’accés.\nEn aquest sentit, la incidència i la velocitat de contagi de la covid-19 han retrocedit al Bages-Solsonès. La incidència acumulada a 14 dies per cada 100.000 habitants s’ha reduït a la meitat en una setmana, ha passat de 4.412 a 2.142, i la velocitat de contagi de 0,64 a 0,55. Això fa que el risc de rebrot a 14 dies se situï a 1.168, quan fa 7 dies era del 2.808. Tot i la millora, les xifres són encara molt elevades. D’altra banda, actualment, hi ha 51 pacients amb covid-19 ingressats a la Fundació Althaia, dels quals vuit a la unitat de crítics. Durant la darrera setmana hi ha hagut sis defuncions.


20 thoughts on ““Guárdalo, que es bueno””\nSetembre 10, 2008 a les 18:06\nMolt bonica l’evocació de la Tía Anica, senyor D’Averc.\nSetembre 10, 2008 a les 23:49\nSense ser exactament la mateixa cosa, les albadas aragoneses poden estar associades amb casaments i, sobretot, amb l’endemà de la nit de noces. El lligam lèxic n’és, però, evident, em pense. Jo encara n’he vist cantar-les en eixa avinentesa, també perquè vinc d’una família de joteros, em supose. També he sentit cançons ben explícites al voltant del que havia d’ocórrer després de la nit de noces (i durant), cantades per les parents extremenyes del nuvi d’una cosina meua, al banquet del casament, deu fer-ne uns quinze anys. Tot plegat, molt reeixit el post i ben interessant. Poques emocions he tingut en la meua vida com estar present en saraos flamencs dels pobles de la costa atlàntica de Cadis. La sort és que l’emoció es repeteix cada estiu.\nSetembre 11, 2008 a les 7:29\nGràcies, Maria. Tía Anica és una d’aquelles figures que representen “la cultura a la sang” que n’anomenà Lorca. Aquesta dona, com alguns dels seus companys del barri de Santiago -Tío Borrico, Terremoto i etc.- s’ocuparen com a jornalers i en altres feines subalternes durant bona part de la seva vida. La majoria ni tan sols havia anat a escola i no sabia llegir. I malgrat això, eren capaços de posar aquestes lletres i d’enlluernar la vida amb una intensitat poètica que molts no podem ni somniar. Aniré afegit alguns post flamencs de tant en tant…\nSetembre 11, 2008 a les 9:53\nEstic perfectament d’acord que l’Aragó és un territori (o un país, o vés a saber què) proper i alhora llunyaníssim per als catalans (i per als valencians). Això de la família jotera és ben fàcil d’explicar. Sempre n’hi ha hagut afecció (i “afició”) i l’hem cantada i l’hem viscuda, la jota. Un cosí germà meu és bailador (i dels bons!) i la seua ajuntà és cantadora (i de les bones!). Tot plegat, jo he anat a bona cosa de festivals, festes de poble i n’he vist molta, de jota aragonesa. A més, em sembla un bon exemple que les tradicions no cal que siguen mil·lenàries per a ser viscudes i, per tant, més vertaderes, si voleu. La jota aragonesa, com totes les altres jotes espanyoles (dic això en un sentit més aïna geogràfic; m’agradaria saber si n’hi ha ritmes pareguts a Portugal) són fenòmens bastant recents. Com el flamenc, dit siga de passada. Probablement del segle xix, si no estic enganyat. M’agrada el fet que, a poc que es furgue un poquet, es trobe eixa fragilitat digam-ne “històrica”. Cent, cent-cinquanta anys és, en realitat, ben poc. Així que l’emoció que eixes músiques de(l) poble ens poden provocar ha de venir d’una altra banda, més misteriosa potser, però.\nComprenc l’emoció també per Extremadura, eixa sí, desconeguda entre totes. He d’aclarir, només, que eixes “cantadores” extremenyes que esmentava, eren totes del gènere desdentat, el que feia l’exercici cantaire una mica menys… seriós en diríem? Les cançons, si no ho recorde malament, parlaven de roses fresques i “galanes” que s’obririen al dematí. O alguna cosa semblant. És per això que deia que eren més aïna explícites.\nI gràcies per allò del luxe. Molt agraït.\nSetembre 11, 2008 a les 11:16\nM’ha agradat molt aquesta entrada, com totes. Tinc la sort de tenir una xicota del Marroc, d’un poble al costat de Marrakech, amb qui parlo força de la vida que hi fan. Li he ensenyat l’entrada i la cançó i ha rigut dient que “els homes espanyols som com els àrabs”. La boda tradicional que fan té com a moment central la prova de que la núvia és verge. Els nuvis entren a una sala i els germans esperen a la porta. Si tot ha d’anar com ha d’anar, omplen una safata amb una mena de pedres de sucre (és un moment dolç), henna (representa els sentiments), dos tomàquets amb encens (no m’ha dit el significat, però sembla obvi) i el tros de llençol. Els germans ballen amb la safata al cap dient lletres molt semblants a les que s’han comentant per aquí. La rosa tancada que s’ha obert, on és el pare que ha guardat tan bé la seva filla, mireu quina família tan digna, i altres molt més explícites. La música també és especial de les bodes.\nSetembre 11, 2008 a les 11:58\nRenoi, hauré de parlar més sovint de música perquè em deixeu aquest comentaris tan bons i càlids.\nJesús: com dius, a vegades, ja no tradicions relativament recents -com la vuitcentista jota o el flamenc que no es remunta més enllà del 1750- si no altres directament inventades o reconstruïdes poden revelar una veritat molt pregona d’un poble i la seva situació, i s’hi arrelen amb completa autenticitat. Són el senyal d’un desig, una carència, un símptoma viscut realment… En altres casos, en canvi, serveixen precisament pel contrari: per emmascarar-los. De fet, un dels propers posts el dedicaré específicament a aquest afer, així que no n’avançaré més per fer-vos tornar!\nRoger, molt agraït per la teva atenció i també per aquestes dades que ens fas arribar. Hi ha un aspecte curiós en aquestes proves de virginitat que sovint són més un ritus cerimonial que una veritable demostració: hi ha casos on se sap positivament que la núvia no es verge, però es fa igualment la prova del mocador. L’ajuntaora, que es el nom que rep entre els gitanos l’encarregada d’introduir el mocador i supervisar la integritat de l’himen ja s’encarregarà de donar el testimoni que convingui i, si s’escau, que el mocador tingui les tres roses de sang que exigeix la tradició. És qüestió de diners, d’acordar prèviament que tot rutlli i que no hi hagi intromissions inoportunes que puguin esguerrar el feliç desenvolupament de la cerimònia. Altres vegades, però, si l’entorn és molt estricte, per poder cantar fer l’adoració de la núvia com cal sí s’haurà d’haver passat la prova.\nSetembre 11, 2008 a les 15:56\nNo trobeu estrany que l’alboreá flamenca i l’albada aragonesa siguen de temàtica nupcial i, en canvi, l’albada valenciana siga de temàtica completament diferent?…pel qeu sé són o serenates (d’amor o per glosar la bellesa d’una xica) o crítica política.\nSetembre 11, 2008 a les 16:32\nM’esteu fent remenar la bibliografia i trobo alguns apunts interessants pel que fa a la inquisició de la Maria.\nPer exemple l’autor Domingo Manfredi diu que les “alboreadas” tingueren originariament esta funció de rondar les xiquetes i que el nom vindria de la costum de cantarles a l’albada quan “la garganta está ejercitada y el sueño transmite intimidad a la melodía”. I si no és cert, és ben bonic. En qualsevol cas, l’etimologia sembla clara, si bé no el motiu que la fonamenta.\nI d’aquest propòsit galant a la ponderació de les virtuts de la núvia no hi va tant tros. L’etnomusicologia ja ensenya que sovint el cant tradicional és un sistema econòmic on aquesta mena de trasvassaments no són infreqüents. Allò que es pot aprofitar, s’aprofita. La fórmula que s’ha provat eficaç es reutilitza. Això és una constant des dels sirventesos dels trobadors com a mínim.\nSetembre 11, 2008 a les 20:40\nEstrany, no, Maria. A més, jo m’he explicat malament: la albada aragonesa serveix habitualment per a fer la ronda (però no és un canto de ronda), amb caires diversos. Com bé diu l’Alexandre, n’hi han de tot tipus a l’Aragó. Són diferents dels cantos de ronda (que també he sentit a la província de Segòvia i a d’altres provínces castellanes) en el fet que la ronda es fa de vesprada o, més sovint, a poqueta nit. Com les albaes valencianes, poden tindre un tarannà de cant d’amor o d’anar a festejar una xiqueta, però també d’altres (penseu a l”Albada” de Labordeta). Això pel que fa a les albades aragoneses.\nQuant a les alboreás, tant flamenques (o andaluses? Què en dius, Alexandre? N’existeixen, dins del folclor andalús però fora del flamenc?) com extremenyes si em sembla que s’ha produït una “especialització semàntica”, si em deixeu fer-me el filologuet una miqueta. Ja sabeu que hi ha el verb “alborear”; però fer servir el substantiu pense que ha quedat arraconat, “fossilitzat” si voleu, per a esta mena de cants nupcials. Què en penses, Alexandre? Em “sona” un verb i un substantiu molt meridional, de la Manxa cap al sud, més que no castellà “vell”.\nD’una altra banda, estic d’acord amb el que diu Alexandre, que els transvasaments són una feliç constant de la música popular o tradicional (només?). No puc negar que a mi, estos gèneres d’albades sempre m’han fet pensar en les “cançons d’albada” dels trobadors.\nMolt interessant també el que ens explica Roger. Jo passaré tot el mes d’octubre perdut per d’altres faenes que no anar a casaments, a un lloc al bell mig del desert marroquí. A vore si m’expliquen alguna cosa de cants de noces. A Tunísia, però, encara que he sabut que existien i que encara deuen existir estes cançons (i són cantades en algunes pel·lícules de Moufida Tlatli o de Férid Bouguedir), no fa “fi” entonar segons quins càntics (o més bé dit, quines lletres) i s’han refinat les cerimònies (per a mi, s’han tornat un poc massa pixavins a les ciutats). Si volgués contestar, voldria fer-li una pregunta a Roger: eixes cançons, qui les canta: hòmens o dones? El casament, es celebra junts o separats?\nSetembre 12, 2008 a les 9:56\nEntrem en terreny delicat. Ens endinsem en la llarga batalla entre el gitanisme o l’andalusisme del flamenc, és a dir, si el flamenc és una creació radicalment nova, propia en essència dels gitanos, que només beu lleument d’alguns substrats anteriors o bé si només és una evolució o recodificació del folklore andalús preexistent.\nA meu parer, ambdues són compatibles. Hi ha aquells pals que tenen tot l’aspecte de ser una invenció gairebé d’arrel i els que és indiscutible que reprodueixen formes preexistent. El cas és escatir fins a quin punt l’alboreá pertany a un d’aquests dos grups.\nDe fet, dins d’allò que en el flamenc rep el nom d’alboreá n’hi han diverses versions i amb compassos diferents. Les de Xerès, Lebrija o Ècija són més estrictament flamenques i ha estat més difícil resseguir-ne influències externes fora d’aquesta dada tan sospitosa que esmentava al post: no contenen lèxic romanò. Però si passem a la alboreá del Sacromonte ja ens trobem amb una mena de dansa cantada amb ritme de seguidilla que tot i ser propia dels gitanos granadins té vincles inequívocs amb altres formes de la música tradicional andalusa no flamenca.\nSetembre 12, 2008 a les 22:42\nJesús, espero que l’estada al Marroc et vagi molt bé!\nSetembre 13, 2008 a les 13:32\nMoltes gràcies, Roger. Vaig a l’oasi de Figuig, a la frontera amb Algèria. No sé com faran allà, però al país del Magreb que conec millor, Tunísia, els casaments es feien a l’estiu, quan tornen els immigrants. És cert que no sé quanta gent deu viure actualment a Figuig. Efectivament, a eixe oasi, ja ens ha dit que són berberòfons.\nSetembre 13, 2008 a les 13:43\nAlexandre: sí, el preguntat tenia parany, per suposat que sí. I jo estic ben d’acord amb tu que totes les dos hipòtesis principals són compatibles, encara que no crec que es puga anar molt lluny si es mira d’esbrinar quins eren els fonaments del substrat gitano d’abans l’arribada a Andalusia. Potser m’enganye.\nSetembre 13, 2008 a les 17:19\nPel que veig el María Moliner no ens ajuda massa en la nostra cerca particular d’indicis, però potser en la teva doble condició d’hebraista i “aficionado” apreciïs aquest enllaç que he trobat regirant en vells papers:\nSetembre 15, 2008 a les 10:22\nEspero que tinguis una bona estança a Figuig, Jesús!\nTot plegat, moltes gràcies per fer-me conèixer coses tant interessants, Roger. Per no parlar que la informant siga portadora de tantes «albíxeres»!\nAixò de «rahhala», és una paraula singular en l’àrab de la teua xicota? Ficats a fer preguntats i a ser impertinents, és clar.\nInteresantíssim també que la primera traducció que fas de «baadiya» siga «camp». Molt, molt interessant…\nSetembre 22, 2008 a les 18:46\nAlexandre: moltíssimes gràcies per l’enllaç, que m’és de molt de profit. Ara, cal dir que, si jo fos un bon hebraista, a mi els sefardites i els seus romanços (reals i metafòrics), m’importarien més o menys el mateix que una figa. Benauradament (per a mi), jo sóc hebraista, i bé que ho sóc, però del corrent minoritari discrepant.\nFicats a sefarditejar, et contaré que gràcies a una lectora fidelíssima del teu blog, vaig gaudir d’una nit de cançons sefardites, arrencades de la usura del temps i posades en una veu digna i alhora moderna, tot això en una placeta primorosa d’un estiu tardorenc, a una certa ciutat que va ser caput mundi i que, ben mirat, potser ho siga encara. Un plaer extraordinari…\nSetembre 23, 2008 a les 11:53\nSi t’he entès bé, les manifestacions culturals jueves que no estigin en llengua hebrea no són competència dels hebraistes convencionals. Doncs, ves per on, no sabia que en aquest àmbit el terme hebraic fes exclusiva referència a la llengua i no al poble hebreu…. (I ara entenc el motiu del nom que jo sempre havia trobat redundant del Departamento de Estudios Hebraicos y Sefardíes del CSIC).\nSetembre 23, 2008 a les 16:37\nAh, magnífic, magnífic! Ara em fas “arrecordar-me” (és una cosa que se sent encara per la Serra Calderona valenciana) de les sevillanes dites de pito y tamboril, és clar, que sonen ben diferents a les sevillanes tout court:\nSetembre 23, 2008 a les 18:13\nSobre els meus companys de disciplina: el que vull dir és que la curiositat no és una condició necessària per a esdevenir hebraista. És, si de cas, un complement ornamental. I si en comptes de dos dotzenes de llengües, clàssiques i modernes, que son les que calen a l’estudiós dels jueus i el judaisme, ja anem fent amb dos o tres soletes, pràcticament clàssiques (perque això que es parla a Israel és una pura entel·lèquia, és clar…) doncs encara millor.


Un doctor a l'Hospital d'Igualada: "Si això s'allarga, hi haurà metges que quedaran tocats"\nL'entrada de l'Hospital d'Igualada. Un home surt del centre amb mascareta | ACN\n“Encara que vagis amb màscara, el pacient detecta que lluites”, explica un endocrinòleg que ha tractat malalts de Covid-19\nper Joan Antoni Guerrero Redactor Barcelona. 19 de març de 2020 16:26\nA mesura que passen els dies els centres hospitalaris catalans veuen evolucionar la situació i els metges, a primera línia, s’enfronten a escenes inèdites. En el cas del Covid-19 la relació metge-pacient es veu ara afectada notablement per una indumentària de protecció que impacta. ‘El Món’ ha parlat aquest dijous amb un metge de la sanitat privada que dona suport aquesta setmana a l'equipo de l’Hospital d’Igualada, l’endocrinòleg Guillem Cuatrecasas. El doctor, que ha estat en una planta on el 90% dels malalts ho són pel novedós Covid-19, ha accedit a compartir la seva experiència a la zona zero del coronavirus a Catalunya.\nA nivell psicològic, admet, “la situació és molt dura”: “Si això s'allarga molt, com és previsible, hi haurà metges que quedaran tocats”. El metge descriu diferents categories entre els pacients que viuen la malaltia. Per una banda, el perfil principal l’integren persones molt grans i, dins d’aquest, un grup “molt notable” és el de pacients de residències de gent gran i centres sociosanitaris, que pateixen demència, com els malalts d’Alzheimer. “El grau de consciència i comunicació d’aquests pacients és menor, això no vol dir que no pateixin, però d’alguna manera no es fa tant visible”, comenta.\nEls pacients "joves"\nConsultat sobre la impressió del personal sanitari sobre la polèmica del material retingut a Madrid per les autoritats, Cuatrecasas ha dit que “no és una qüestió de qui ho gestiona, si Madrid o no, sinó que és un tema de la burocratització que implica la centralització”. “Pots centralitzar el servei —afegeix—, però si centralitzes triga molt més en arribar, una gestió molt més pròxima és més ràpida, independentment de qui mani políticament”. Cautrecasas sosté que hi ha indignació entre els professionals: “Als metges ens crema això perquè acabarem treballant sense protecció, perquè ho acabarem fent, perquè és la nostra obligació moral, però t'adones que tenim uns responsables polítics que no ens protegeixen, està claríssim”.\nEl metge explica que a l’Hospital d’Igualada ja s’han començat a fer tractaments agressius de forma activa i “massiva” als malalts de Covid-19: “S'estan utilitzant ja els fàrmacs que es van assajar empíricament a la brava a Xina, Singapur i Hong Kong, antiretrovirals que es feien servir per al VIH i cloroquina, una medicació que es fa servir per l'artritis i la gota”.


La Junta Electoral prohibeix a TV3 utilitzar expressions com "presos polítics"\nBarcelona. Dimecres, 3 de Febrer 2021. 21:57\nLa Junta Electoral ha prohibit a TV3 utilitzar expressions com "presos polítics" o "exili" durant la campanya de les eleccions del 14 de febrer al Parlament de Catalunya, segons una nota que ha fet pública Ciutadans. Els taronges havien presentat un recurs a l'àrbitre electoral per aquesta qüestió, per considerar que les expressions reflecteixen "falsedats al servei de la propaganda separatista".\nEl partit lamenta que "només en campanya, i per obligació" la televisió pública "de tots els catalans" deixa de "repetir mantres separatistes". Segons Ciutadans, la resolució de la Junta recull que TV3 ha d'evitar "pràctiques informatives que s'apartin de la legalitat vigent en perjudici de la neutralitat informativa".\nExpressions com "presos polítics" o "exili", missatge electoral?\nEl text afegeix, també segons la formació taronja, que expressions com 'presos polítics' o 'exili' són "clarament identificables amb el missatge electoral de determinats partits polítics".\nLa Junta Electoral ha prohibit a TV3 utilitzar expressions com "presos polítics" o "exili" durant la campanya de les eleccions del 14 de febrer al Parlament de Catalunya, segons una nota que ha fet pública Ciutadans. / ACN\nCiutadans subratlla que aquest és el missatge "dels partits separatistes i, lamentablement, també de Podem".\nLa Junta Electoral també obliga a retirar una pancarta de l'Assemblea\nLa Junta Electoral de Zona ha demanat la retirada d'una pancarta que l'ANC va penjar al Pont de Pedra de Girona, on cridava a votar independentista. La pancarta diu textualment: 'L'1-O vam votar sí, perseverem! Vota independència!', i equipara les eleccions del 14-F al referèndum de l'1-O.\n⬛⬜ La Junta Electoral vol fer retirar la pancarta de l'@ancgirona. Volen silenciar l'Assemblea i l'independentisme, volen apartar-nos dels carrers.\n➡ Continuarem mobilitzats perquè l'independentisme voti massivament i per fer efectiu el mandat de l'1-O. #XarxaIndependència https://t.co/mxp1NxzsBP\n"Una enorme pancarta també partidista que nosaltres vam denunciar a la Junta Electoral i afortunadament n'ha ordenat la retirada", ha dit el candidat de Ciutadans, Carlos Carrizosa, en un acte de campanya aquest dimecres.\n🎥 @carrizosacarlos "Gracias a Cs Torra acabó cesado por no respetarla". #ParaQueGanemosTodos pic.twitter.com/DkJYJpQFXV\ncoronavirus La Junta Electoral es planteja reclutar voluntaris per a les meses del 14F Joel Carrasco\nEleccions Catalunya La Junta Electoral fa retirar una pancarta de l'ANC que cridava a votar 'indepe' Lluís Bou\nEleccions Catalunya L'Assemblea desafia la Junta Electoral i es mobilitza arreu del territori Laura Cercós